Ajakirjas Circulation Research tutvustatavast California ülikooli uurijate teadustööst ilmneb, et südame-veresoonkonnatervisele võivad olla kõige ohtlikumad autode heitgaasidest pärinevad kõige pisemad õhusaasteosakesed.  Varasemates teaduslikes uuringutes on kindlaks tehtud, et tuhat korda juuksekarva laiusest väiksemad saasteosakesed halvendavad südame-veresoonkonnatervist muuhulgas vähendades "hea kolesterooli" (HDL) kaitsvaid omadusi ning kiirendades seeläbi südameinfarkti ning insuldi riski tõstvat  ateroskleroosi ehk arterilubjastumist.  USA uurijad kasutasid katsetes kõrge vere kolesteroolitasemega hiiri, kes hingasid viie nädala vältel sisse kas siis suuremaid  õhusaasteosakesi (läbimõõduga ca 2,5 mikromeetrit) või ultraväikeseid õhusaasteosakesi (vähem kui 0,18 mikromeetrit) ning võrdlesid seejärel selliste näriliste südame-veresoonkonna näitajaid selliste hiirtega, kes olid sama aja vältel hinganud filtreeritud õhku.  Ultraväikeseid saasteosakesi sisse hinganud hiirtel leiti veresoontest 25% enam ateroskleroosile viitavaid naaste kui nende suuremaid saasteosakesi sisse hinganud liigikaaslastel ning 55% rohkem veresoonesiseseid paksendeid kui filtreeritud õhku hinganud  hiirtel.  Uurimistööd juhtinud dr Jesus Araujo sõnul näitab leid, et südamele on kõige ohtlikumad just üliväikesed õhusaasteosakesed, mille õhkupaiskamist aga näiteks Ameerika Ühendriikide keskkonnakaitse agentuur (EPA) vastupidiselt suurematele saasteosakestele ei piira.  Teadlased loodavad, et avastus sunnib tervisekaitsjaid pöörama senisest suuremat tähelepanu ka ultrapisikestele õhusaasteosakestele.  Hinnanguliselt põhjustavad lisaks  südame-veresoonkonnahaigustele ka näiteks hingamisteedetõbesid ja astmaatilisi haigusi tekitavad õhusaasteosakesed Euroopas igal aastal umbes 200.000 inimese surma.    2008. aaasta alguses avalikustatud Tartu Ülikooli tervishoiu instituudi uuringust selgus, et hinnanguliselt põhjustavad saasteosakesed Tallinna välisõhus 296 varase surma ning 275 haiglaravi juhtu aastas ning arvestuslikult elab iga Tallinna elanik õhusaaste tõttu 7,7 kuud vähem.    Vaata ka: